khistorydata/jeongjo-sjw-relations huggingface dataset:
정조 21년
傳于李海愚曰臺臣李泰賢之疏其可曰有朝體乎侵斥大臣莫曰不過數行薦望一款忽地如彼凌踏與兵判之出仕事混圇譏侮雙貫說去必欲使大臣不能安於朝廷者抑亦不思之甚矣雖有泰賢百輩何損於大臣而朝體所在豈特曰駭然乎近來似此疏章之互發迭出甚非美消息而況於大臣之事旣爲復爲有若窺覘然者抑又何故欲觀來頭當有懲創之擧泰賢爲先刊削其疏還給
정조 21년
李海愚啓曰新溪縣令朴性圭當日下送事命下矣憲府則旣已署經諫院則司諫宋翼孝正言李東萬牌不進傳旨未下獻納金銑在外正言李垿差祭大司諫閔台爀卽爲牌招何如傳曰一司除署經下送
정조 21년
以大司諫閔台爀牌不進推考傳旨傳于李海愚曰更爲牌招
정조 21년
李勉兢以二所巡廳言啓曰去夜二更一點量犯夜人折衝朴昌福執捉依例移送兵曹之意敢啓傳曰知道
정조 21년
李勉兢以兵曹言啓曰今十一月初六日大駕詣毓祥宮展拜仍行酌獻禮時何營軍兵隨駕何營軍兵留陣禁軍及馬步軍幾番幾哨磨鍊而餘軍留營何以爲之乎敢稟傳曰訓局步軍十五哨馬軍四哨爲先後廂禁軍三番隨駕禁衛營留陣其餘留營留陣置之可也
정조 21년
李勉兢以壯勇營言啓曰來戊午正月當本營左司屬京畿三番中哨水原軍兵來十二月三十日京中逢點依節目準二朔立番之意外使處預爲知委何如傳曰允
정조 21년
司諫宋翼孝應敎李翊模副應敎尹序東持平沈達漢校理朴吉源李貞運副校理鄭來百朴崙壽正言李東萬修撰李羲甲林漢浩副修撰尹益烈韓致應啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺止於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年盤石之固此先大王之宏謨英烈卓越百王照垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相貫者此而置之則又不知幾箇凶賊接跡而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行又爲煽亂之窩窟而近畿尙置思之及此每不覺懍然迺於頃者伏承傳敎下者罪人之不在黜置之所果是眞的矣其爲驚心痛骨當復如何還發配所之啓幸蒙允兪出置城外之命遽又繼下使亘古所無之劇逆自同無故任便居住於城闉咫尺之地此何刑政此何擧措神人之憤鬱由是益激宗社之憂虞從此轉深三尺至嚴一刻難貸請寢罪人鄭致達妻出置城外之命依前還發配所亟令王府快正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者唯大計之沮遏也與國榮所謀議者惟國脈之潛圖也四字凶言已是振古所無之大逆而到今眞贜盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後以下五字刀削凶謀逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品久據勻軸之任眷遇何如恩造何如而賦性側媚宅心陰祕莫念國恩之圖報徒知凶賊之力護耇輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之於嵩賊堅之於積下二十三字刀削姻附賊復陰助聲勢不軌之跡已綻懷二之謀難掩賊復之輸款卽尙喆之結案揆以邦憲焉逭天討而當律未施陰誅先加輿憤去而愈鬱國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典以下二行刀削答曰不允以下六字刀削
정조 21년
司諫宋翼孝持平沈達漢正言李東萬啓曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕類沮遏代聽之逆皆其部曲則亂本凶圖甚於耇輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛漫於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣而遲晩後物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之穉少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶澤遂爛漫同參於啓能凶慘不道之謀而只誅其身王章已失輿憤未洩其陰凶情節其弟萬無不知之理請遲晩後物故罪人啓能亟施孥籍趾賊等凶種快施邦刑獻遂設鞫得情噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書倂皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙此得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉及至今日年限以過則尤不可晷刻容貸於覆載之間矣夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥瀦宅不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛漫酬酢一室之尋常倡和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辨者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑噫以國榮之亙萬古所無之窮凶劇逆而得保首領臥斃牗下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事㝡是宗社之計臣民之望而渠敢肆然以此事不可再擧之說咆喝公座略無顧忌以下一行半刀削凶肚莫掩至於製給凶疏沮遏大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶謀逆節實是亙萬古所無之賊也身爲閫帥以下五字刀削已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰而況渠以下七字刀削逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討快行而誅殛之典止及其身收孥之律尙未擧行揆以王法萬萬失當以謙以逆復之子傳襲其父之凶圖以下七字刀削鉤覈之路惟在此賊之盤問而半夜特敎出付縣獄鞫體之乖損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆種杜後患之道殄之滅之不容少忽而今此好石之以年未滿循例爲奴者揆以邦刑萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孼之待年與否今無可論時偉性本陰譎行又凶悖賊翰之餘論無不主張賣權兜攬惟意所欲樂禍忌忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贓畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕噫彼逆宇以凶喆之子藉其氣勢罔念喣濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足而乃於不敢言之地敢懷不敢萌之心潛構啓草欲售欺天之計此已窮凶絶悖而於渠猶屬薄物細故潛藉逆復之姻婭以下七字刀削與同以下二字刀削之說旣已遲晩以下二字刀削他日之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天綱絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉當初已結案之凶逆得保首領於海島者已是失刑之大者而拿來之啓依法允下則庶幾聖斷赫然天討亟行矣奈之何纔到湖界旋從迂路初則領付本鄕末乃移配近島殆若量移者然義理自此晦塞亂賊無所懲畏思之及此寧不大可憂而大可懼者哉請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法噫嘻痛矣亂臣賊子從古何限而豈有若九宗之窮凶極惡至妖絶憯者哉渠以蟣蝨之賤常懷梟獍之心過惠陵而不下所乘則悖慢之逆節於是著矣向懿陵而至發凶言則怨懟之逆腸昭莫掩矣此陵亦下馬之言陵卒之參證明白偏黨二字之說帳殿之納招凶獰人臣之以偏黨事君前後凶逆所未發之語而此賊之肆然發口抑何心腸屢次供招之罔測不道至於此極則此誠古之莽卓之所未嘗有而今之夏瑮之所未敢爲也卽此一款雖千剮萬戮不足以少洩神人之憤而若夫佯狂凶計又何其陰慝巧惡之極也噫彼星賊之凶疏聞之者無不心寒而膽掉見之者皆欲手磔而口臠則爲今日臣子者苟有一分秉彝之心孰不欲明張沬飮疾聲嚴討而渠乃身居臺職忽稱癲狂之病巧作掩護之計綢繆之跡參涉之狀明若觀火窮覈情節永拔根柢卽是王章之所不可已者而纔得承款未及正法致使往牒所無之極逆大憝徑先致斃於獄中輿情之憤惋固不暇言而國家之失刑當復如何到今追施之道惟在於收孥籍産之典雖有依聖國已施之律之敎豈有凶如此賊逆如此賊而不施極律者乎請承款後物故罪人九宗亟施孥籍之典答曰不允
정조 21년
司諫宋翼孝正言李東萬啓曰罪人克觀以妖任之同氣凶謀逆節爛漫同參而嚴訊之下抵賴不服未克究覈未及承款王章莫伸輿情莫洩請金甲島爲奴罪人克觀更令王府嚴鞫得情夬正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬一有日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典星漢之凶言逆節綻露無餘擧國臣民莫不沬血致討其父師文苟有一分嚴畏之心則所當屛息縮伏覓死不得而渠敢偃處城闉延接人客此已萬萬痛惡而詬天罵日凶言悖說罔有紀極梟音益肆狼毒愈狼之說至登諫長之陳疏繼有法府之捉囚凡今日含生之倫擧切驚痛憤惋誓不與此賊父子共戴一天秋堂之疏請移鞫亦可見嚴國法討亂賊之義而不惟不賜允從乃以先問師文不但顚倒爲敎此賊之指斥乘輿公肆詬罵又出於星漢未伏法之前則其父子同惡讎國怨天之狀愈可見矣星漢請鞫旣有府院合啓師文竝鞫尤是擧國同聲而不意全放之命有若疏釋者然國體之墮壞已無可言輿憤之轉激去而益甚請亟寢秋曹罪人柳師文放釋之命仍令王府設鞫嚴問夬正典刑新除授獻納金銑時在江原道原州地請斯速乘馹上來事下諭答曰不允柳師文事亟停勿煩下諭事依啓
정조 21년
持平沈達漢啓曰守令之職卽所以體九重分憂之念任百里牧民之責而刑杖之具皆用較定之制者寔出於我聖上好生之德意也苟或有枉法殺人則其罪罔赦而今此昌原府二十五人殺死之事何其酷也何其冤也噫彼李汝節以遐方卑微之類荷聖明拂拭之恩屢典郡邑不思圖報殘虐貪饕卽其平生伎倆而及叨南邑益肆暴虐數年之內擅殺人命若是夥然其中亦多有至慘而至冤者則其心之忍胡至於此噫殺人者死其律至嚴一人猶然況此近三十之多乎其蔑法戕人之罪不可歸之於因公邂逅之科今若以官長之故不用當施之律只行編配之典則無辜之冤無可雪之道償命之法無可用之地矣請寢李汝節定配之命更令王府嚴覈取服施以當律答曰不允
정조 21년
吏曹判書沈煥之疏曰伏以臣姿極庸陋年又衰晩何堪備數於九卿峻列而邇來偏被洪造之恩歷揚華顯寔出於人望之外矣況玆天官長席國之重任而在古名臣碩輔亦皆逡巡不敢當者則以臣無似其可屢叨是任恬若固有不知所以自處乎今我聖上處君師之位而攬政敎之綱憫世道之泯泯將陷則聖意在乎明天理而正人紀躋昏衢於日月矣視朝象之棼棼靡定則聖意在乎護一陽而抑群陰啓治運於風雷矣于斯之時受銓柄而奉明旨激揚則嚴於淑慝黜陟則明於賢愚以至世道移而朝象變當得何許人可畀此任乎夫經世之士多出於讀書學道之家而臣則俗臼中一賤夫耳少而無所得於經傳老而徒自飾於軒裳乃者再叨是任周歲行政剡揚注措一無所裨於聖朝之風敎而語乎人才則燕驥之骨莫收考乎政例則黔驢之技已殫矣臣之本末庶蒙聖鑑之所悉燭而猶夫以山林碩儒所宜行道之任回授於如臣庸碌已試僨誤之餘臣實惶惑莫省所圖也且臣宿疾難醫逐歲漸痼氣血偏枯而耳目失官精神銷落而心無所主尋常行坐有如煙霧中物耳以此衰謬之狀何敢復受重任自致顚沛上而歸累於聖政下而貽羞於同列乎嗚呼臣受國厚恩桑楡在前夷險死生寧復爲一身之私計而只是力不從心事不入量召牌荐違秪增震懍玆敢不避斧鉞之誅仰暴衷懇於天地父母之前伏乞聖慈憫臣實病諒臣眞情亟命鐫遞臣銓部新授之任以重公器以全私分焉臣無任云云答曰省疏具悉宿趼之任卿其勿辭行公
정조 21년
行右承旨洪仁浩疏曰伏以臣卽見掌令李泰賢到院疏本以向日避嫌之不爲捧納盛氣噴薄遣辭深緊臣不勝訝惑之至臺臣之詣臺引避也臣以該房受來取見則上款自引之外尾附靈光郡守朴聖泰居官後罪狀其所臚列便一新啓臺閣避嫌之復申前說夫誰曰不可而名曰避嫌附以言事有違格例不當捧入故臣果往復而還給彼亦無辭而退歸矣今於日久之後忽復張皇爲說而避嫌末端之辭一竝刪拔伊日避辭若果如斯臣何必援例而不捧也哉啓與疏之前後存拔誠莫曉其意而初不自反强加咎責尤是意慮之外也臣雖疲劣固不欲與昧例之臺臣呶呶交絜而旣謂之阻搪又稱以憂懼則在臣私義有不敢晏然於職次玆敢短章自列徑出禁扃伏乞聖明俯垂鑑諒亟命鐫遞臣職以安賤分仍治擅離之罪以肅朝綱千萬幸甚臣無任云云答曰省疏具悉卿其勿辭行公
정조 21년
行大司成李義弼疏曰伏以臣譾劣空疎百無肖似而偏蒙我聖上特達之知冥摘而牖導之坎窞而袵席之曲費造化歷試內外而狷滯之性去益靡化孤畸之跡觸處生疣纔經臺端之僨事又有居留之溺職恩造如天圖報無地杜門訟愆分甘永廢千萬夢想之外伏奉國子之命惝怳隕越感涕被面噫人臣之遭際休明蒙被恩私者從古何限而豈有孤負如臣而寵靈如臣者哉凡係筋力之自效義無夷險之可擇而顧此新除敎胄之任本自不輕而況今定式之後其選尤別臣豈敢以年前蔑效之地視爲宿趼揚揚冒膺也哉反覆揣量承膺無路召牌之下屢犯違傲臣罪至此尤合萬殞玆敢不避鈇鉞之誅猥瀆崇嚴之聽伏乞天地父母亟遞臣職以重公器仍治臣罪以安私分千萬幸甚臣無任云云答曰省疏具悉卿其勿辭行公
정조 21년
丁巳十一月初一日辰時上御便殿禮房承旨入侍時行右承旨洪仁浩假注書呂東植記注官金良倜記事官承膺祚以次進伏訖上命書傳敎曰每歲此月初六日之拜宮仰體孝思也令年當亦如之其日展拜仍行酌獻禮于毓祥宮以此分付命退承史以次退出
정조 21년
丁巳十一月初一日未時上御便殿右副承旨入侍時右副承旨李海愚假注書呂東植記注官金良倜記事官承膺祚以次進伏訖上曰判義禁之陳疏不啻駭然則政院何爲捧入乎當該承旨事亦甚駭然矣命退承史以次退出
정조 21년
行都承旨徐邁修坐行左承旨洪仁浩坐直右承旨未差左副承旨李海愚坐右副承旨成鼎鎭坐直同副承旨金達淳坐注書二員未差假注書呂東植仕尹命烈仕直事變假注書宋應圭仕
정조 21년
省牲省器肄儀罷後內閣政院玉堂藥房口傳問安答曰知道王大妃殿惠慶宮遣承旨問安答曰知道還宮後內閣政院玉堂藥房口傳問安答曰知道
정조 21년
洪仁浩啓曰明日毓祥宮延祜宮冬享祭齋戒相値視事頉稟之意敢啓傳曰知道
정조 21년
李海愚啓曰司僕內乘來言捲簾毛帳取稟傳曰爲之捲三面
정조 21년
李海愚啓曰今日擧動時別侍衛不可不備而兵曹判書李祖源謂有身病不爲入來卽爲牌招何如傳曰允
정조 21년
李海愚啓曰同義禁權裕李益運牌不進推考傳旨今方捧入而時囚捧供照律令次堂擧行事命下之後如是違牌事甚未安更卽牌招何如傳曰竝許遞政官牌招開政
정조 21년
傳于李海愚曰侍衛軍兵毛具
정조 21년
李海愚啓曰兵曹判書李祖源牌不進推考傳旨今方捧入而動駕時別侍衛不可不備更卽牌招何如傳曰允
정조 21년
以判義禁金華鎭牌不進推考傳旨傳于李海愚曰更思昨日下敎稍過矣前判堂仍任牌招
정조 21년
傳于成鼎鎭曰右副承旨入侍
정조 21년
李海愚啓曰兵曹判書李祖源三牌不進推考傳旨今方捧入而動駕時別侍衛不可不備如是違牌不卽承膺事體所在極爲未安所當更請牌招而係是一日四牌何以爲之敢稟傳曰更爲牌招
정조 21년
傳于徐邁修曰差祭承旨許遞前望單子入之待下批牌招察任
정조 21년
兵曹口傳政事行護軍單李集斗
정조 21년
徐邁修啓曰新除授承旨金達淳方在罷散中何以爲之敢稟傳曰敍用
정조 21년
李海愚啓曰時囚照律事命下矣今日政新除授金吾堂上竝卽牌招何如傳曰允
정조 21년
洪仁浩啓曰奉常提調徐龍輔率久任郞廳來待矣傳曰入侍
정조 21년
有政吏批判書沈煥之進參判李敬一差祭參議魚用謙牌不進行都承旨徐邁修進以金華鎭爲判義禁李漢豐沈基泰爲同義禁鄭民始爲同成均尹涵爲兵曹正郞金鋼爲平市令金載瓚爲知經筵學生李宗漢贈吏曹參判學生李光運贈吏曹參議故縣監李復仁贈司僕寺正已上義州府尹李基讓三代追贈
정조 21년
兵批判書李祖源病參判柳誼病參議尹致性病參知申鳳朝入直進左副承旨李勉兢進行護軍李鼎揆李益運沈晉賢行副護軍李肇源南公轍竝單付
정조 21년
以吏曹參議魚用謙牌不進罷職傳旨傳于徐邁修曰許遞前望單子入之
정조 21년
傳于金達淳曰戶房承旨入侍
정조 21년
洪仁浩啓曰來初六日毓祥宮酌獻禮祭文當爲製進藝文提學金載瓚待明朝牌招以爲製進之地何如傳曰允
정조 21년
以忠淸監司韓用和狀啓安興鎭造船材木曳運軍價收斂沿民委折査實馳啓事傳于李海愚曰僉使所報極爲無據設有謬例但當首實而因傳敎關問之事焉敢游辭粧撰又從以飾辭乎該僉使令帥臣決棍取招狀聞事令廟堂分付道伯之不顧體例不念紀綱循例狀聞不以何以救弊何以生弊等語論理者該然甚矣當該道臣越俸一等狀啓還下送
정조 21년
以忠淸監司韓用和狀啓洪州牧上納砲保外各樣軍布元無純木備納事傳于李海愚曰問于前牧使草記
정조 21년
李海愚以訓鍊都監言啓曰本局新除把摠沈公燁以前任定平府使時事方在削職中而矇未覺察擬望受點不審之失臣方惶恐待罪而把摠望改修正以入之意敢啓傳曰知道勿待罪
정조 21년
李海愚以義禁府言啓曰溫陵參奉鄭煒拿處事傳旨啓下矣鄭煒下去慶尙道星州地云依例發遣府羅將拿來何如傳曰待待命拿囚可也
정조 21년
禁府啓目開城經歷李鎭宅原情云云問目辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓生疎所致而體例至嚴又況御史自別於等閑別星則所爲該然甚矣爲先以公罪區別功議從重勘律放送後草記爲良如敎又照目新溪前縣令金健柱矣本府覆啓內新溪縣爲奴罪人冬金旣是逆家之奴屬則關係何如而該縣令之擅自給暇來接其妻家仍以物故於畿邑者已極驚駭罪杖一百收贖告身盡行追奪私罪奉敎依允爲旀功減一等爲良如敎
정조 21년
丁巳十一月初二日辰時上詣景慕宮展拜入侍時行都承旨徐邁修行左承旨李集斗行右承旨洪仁浩左副承旨李勉兢右副承旨李海愚同副承旨成鼎鎭假注書呂東植尹命烈記注官金良倜記事官承膺祚一提學鄭民始二提學沈煥之原任直提學李晩秀以次隨駕上具翼善冠衮龍袍乘輿出永淸門至明政門外降輿乘輦出弘化門由館峴詣館前路降輦步過仍乘輦命書駕前下敎曰兵曹判書李祖源更爲牌招勉兢曰今日動駕時兵曹判書李祖源再違召命以致別侍衛之不備事甚未安所當更請牌招而係是一日三牌何以爲之乎上曰更爲牌招可也至宮大門外降輦乘輿入宮大門詣齋殿具冕服出就板位行再拜禮入廟內奉審還詣齋殿具遠遊冠絳紗袍出齋殿門詣省器位省器詣省牲位省牲仍詣肄儀位肄儀訖還詣齋殿上曰承旨率典樂隨入可也仁浩進前典樂金應三金大健伏於階下上曰肄儀時鍾石磬之聲太近煩數有欠疎緩緣何以然耶應三曰每於享時欲趁行禮之節次而作樂故行禮遲則奏樂亦遲行禮速則卒章易闋矣上曰鄕黨篇不云乎趨翼如也獻官若果翼如則行禮之速自是禮節豈可曰樂聲長短在於行禮之遲速乎近來爾等不勤肄習常時則只爲無用之雜樂故如是豈不可該乎向以此意諭於提擧似已申飭矣應三曰提擧及郞廳亦屢爲嚴飭矣上曰鍾石磬之諧聲必有其道典樂出去更爲擊之可也大健出擊鍾石磬上曰大抵祭享之時行禮若或遲緩則敬謹之心易於解弛故作樂之節亦隨而速其所不調亦以此也然而亦豈無闊狹之道乎應三曰若欲緩之則亦似有調和之道矣上曰此後則須從徐緩而其中亦不無遲速之別雖以情理言之迎神固不可緩送神亦不可速而初獻及亞獻終獻行禮時亦有遲速之異初獻則以九章奏之而遲速則得中爲之亞終獻則以九章分半奏之爲好而至若撤籩䇺則其在廢撤不遲之義有不可稽緩遲速節次以此爲定可也傳云聞其樂而知其德此後祭樂以是爲定制則聽之者其於行禮之節次可推而知也至於打鼓之聲亦欠深遠之意有似讌饗之樂亦爲變通爲好而爾等須各別肄習勿復如前可也從當更考勤慢若復不善則焉逭重罪乎乘輿出宮大門詣乘輦所降輿乘輦詣館前路降輦步過仍乘輦入弘化門勉兢啓請標信解嚴至明政門外降輦乘輿入永淸門還內諸臣以次退出
정조 21년
丁巳十一月初二日未時上御重熙堂右副承旨入侍時右副承旨李海愚假注書尹命烈記注官金良倜記事官承膺祚以次進伏訖上曰奉常提調率久任郞廳入侍賤臣承命出傳與奉常提調徐龍輔奉常寺正金晦彬偕入進伏上曰近來祭物進排果爲蠲潔乎晦彬曰今日封進亦爲精備矣上曰郞官久任乎龍輔曰雖非自辟亦是久任矣上曰當有下詢事日後與他久任李東埴更爲待令可也仍命退諸臣以次退出
정조 21년
丁巳十一月初二日申時上御重熙堂戶房承旨入侍時同副承旨金達淳假注書尹命烈記注官金良倜記事官承膺祚以次進伏訖上曰右相何爲落留尙不出去云耶達淳曰聞大臣言則昨日夕前都正金鼎國以其從弟信國所聞於姜彝天之凶言來告大臣故大臣將欲請對方留闕中云矣上曰此必是可笑事而大臣發說於前席則事將張大反有宣洩之慮承旨出往捧入其所錄之紙而承旨旣已轉奏則此與大臣之入侍陳達別無異同而自上當有商量之道姑爲還第以俟處分之意傳于大臣可也上曰今日承旨坐直誰耶知入可也賤臣承命出傳回奏曰左承旨洪仁浩以禮房坐直矣奉審進去同副承旨金達淳追省記坐直矣上曰右副承旨成鼎鎭牌招入直仍命退承史以次退出
정조 21년
行都承旨徐邁修坐行左承旨李晩秀未肅拜行右承旨洪仁浩坐左副承旨李海愚坐右副承旨成鼎鎭坐直同副承旨金達淳坐直注書二員未差假注書呂東植仕直尹命烈仕事變假注書宋應圭仕
정조 21년
洪仁浩啓曰明日冬至望闕禮依例爲之之意敢啓傳曰知道
정조 21년
傳于洪仁浩曰禮房承旨傳香後奉審摘奸以來
정조 21년
洪仁浩啓曰藝文提學金載瓚牌不進推考傳旨今方捧入而酌獻禮祭文製進一時爲急如是違牌不卽承膺事甚未安更卽牌招何如傳曰允
정조 21년
洪仁浩啓曰藝文提學金載瓚再牌不進推考傳旨今方捧入而酌獻禮祭文製進一時爲急如是違牌不卽承膺事體所在誠極未安所當更請牌招而係是一日三牌何以爲之敢稟傳曰更爲牌招
정조 21년
洪仁浩啓曰藝文提學金載瓚三牌不進推考傳旨今方捧入而酌獻禮祭文製進一時爲急連違召命不卽承膺萬萬未安所當更請牌招而係是一日四牌何以爲之敢稟傳曰許遞前望單子入之
정조 21년
徐邁修啓曰明日展拜承旨當爲備員未差之代政官牌招開政差出待下批仍卽牌招以爲備員之地何如傳曰前望單子入之待開門牌招察任
정조 21년
傳于洪仁浩曰明日內閣冬至賀箋左相進參然後進箋事令內閣知悉
정조 21년
兵曹判書前望單子入之金尙集落點
정조 21년
李海愚啓曰兵曹判書金尙集牌不進推考傳旨今方捧入而命召傳授一時爲急如是違牌事甚未安更卽牌招何如傳曰近頗衰老云而昨過重臣門前點下者意在於俾知記有之眷今見違牌傳旨果知其果難强許遞前望單子入之
정조 21년
兵曹判書前望單子入之李祖源落點
정조 21년
傳于李海愚曰非爲重臣也非爲本事也意在收攬威福新除授兵曹判書李祖源卽爲牌招傳授命召牌不進去來若有捧入承旨則當嚴處
정조 21년
傳于李海愚曰以兵判不爲入來事更爲登徹承宣之罪當何居聞今日之敎無論兵判與承宣豈更有他辭乎姑以申令之意當該承宣不爲置律矣以此分付兵判處
정조 21년
傳于李海愚曰豈可更煩辭敎乎承宣焉敢以上疏到院微稟乎當置重辟而今姑置之蔽一言曰兵判不出近日所謂矯俗正習之規模收綱攬紀之權度爲悖常亂憲者逞其利而濟其術一任其不率敎而莫可一變至道乎使古之人當之必當聞命竭蹶其敢違召乎又其敢尋章乎又其敢至今逡巡曰以席藁有若循例處義然乎兵判亦不欲勘罪又或更稟坐直承旨爲先難免重罪矣
정조 21년
傳于李海愚曰明日出宮內門路以萬安門爲之
정조 21년
李海愚以兵曹言啓曰去夜二更量二所巡廳犯夜被捉折衝朴昌福依更數嚴棍二十度之意敢啓傳曰知道
정조 21년
李海愚以備邊司言啓曰忠淸監司韓用和狀啓洪州牧上納砲保外各樣軍布元無純木備納事判付有問于前牧使草記之命矣謹依判付問于洪州前牧使柳誼則以爲洪州非宜綿之地而訓局所納獨爲純木事係民隱故參半以納之意有所仰達而京軍門云者卽訓局之謂也他衙門無純木以納之事云矣訓局軍需比他自別本邑亦非不能種綿之地謂不宜綿而一開參半之路他邑之似此者孰許孰否乎原擧條置之訓局雖是京軍門之一純木與錢木參半條件逈異而泛稱近來每以純木備納有若曾不純木而近乃純木者語涉不審該前牧使推考何如傳曰勿推可也
정조 21년
李海愚以御營廳言啓曰今十一月初四日景慕宮展拜時依兵曹節目集春營入直軍四十名新營入直千摠金守基領赴于訓鍊都監都領陣該入直哨官成龍彦率該哨標下軍七名仍直東營入直軍三十名除出入直把摠鄭宅昌率領宮大門外把守而竝待標信擧行解嚴後各還本處入直之意敢啓傳曰知道
정조 21년
李海愚以義禁府言啓曰時囚罪人李鎭宅原情公事判付內生疎所致而體例至嚴又況御史自別於等閒別星則所爲駭然甚矣爲先以公罪區別功議從重勘律放送後草記事命下矣取考律文則大明律制書有違條有曰凡奉制書有所施行而違者杖一百矣李鎭宅杖一百以公罪收贖而其六代祖夢星宣武原從功云功減一等杖九十以公罪收贖放送之意敢啓傳曰知道
정조 21년
記注官金良倜書啓臣敬奉聖諭馳往傳諭于南部會賢坊二間契議政府左議政蔡濟恭所住處則以爲明日一陽初生此萬品昭蘇之機也況國家景祿川至震宮冊禮億兆顒企當此之際臣雖微命如縷彝性尙存則豈不進身候班少伸微誠兼請賜對仰稟慶禮之卜而所患積塊自再昨夜大肆衝亘乞死不死者亦一怪事自昨雖似微降少觸寒氣輒復發作如前似此症形起動無望閣班之不進是豈臣所樂爲哉此際臺抨又發矣原疏不得寓目雖未知其遣辭如何而以傳敎中縷縷辭旨見之其凌踏無餘可以知矣臣老不死今日朝廷非彈臣無以振發臺風臣亦人耳豈不苦且惱乎雖然此則一付之勤攻好矣於臣何關第玆病狀如右所陳常禮亦將廢闕此非人理也衾裏悲泣不能定情此際入侍史官奉傳聖諭旨意懇惻逈出常格至以冬至候班欲爲在家爲問至於知予意者卿五字臣是何人敢當此敎臣惶霣震剝不知所爲今夜調攝如或可强明曉謹當擔詣闕外朝房瞻望五雲以盡舞蹈之誠而已云矣敢啓答曰知道不爲多費辭敎者政以不屑於本事也且況向上者率敎反於是者予莫之知則亦豈特爲左相一人地而然哉以大官居首相者予心爲心協贊模範卽目下第一義此意更爲傳諭
정조 21년
事變假注書宋應圭書啓臣敬奉聖諭馳往傳諭于南部會賢坊二間契議政府左議政蔡濟恭所住處則以爲臣俄上附奏病思慌亂告君之語專欠倫次伏地悸恐無以自恕卽者史官又臨傳宣聖諭臣方自居以人理全熄而聖上之置之人數欲令必參候班到底聖恩何其深且厚也噫臣於平日事殿下如父仰殿下如師所恨者才具魯莽無以協贊而其中之欲以殿下之心爲心者天地神明實所鑑臨況以目下第一義諄諄勉飭者亶不外此臣於是尤敢不顧諟明命而但念病在心腹長時發作心知事殿下日短伏地悲泣不知所達云矣敢啓答曰知道都在史官口傳下敎之意更爲傳諭
정조 21년
判中樞府事金憙疏曰伏以臣卽伏見十八日邸報所出備邊司草記則臣之名亦入於己酉以後吏曹犯科諸堂査出之中矣臣於壬子夏待罪亞銓時矒未覺察襲謬違式論其犯科與諸人同而特以忝叨大官之故獨免論責便同無罪臣誠萬萬悚惶繼以慙恧臣以罪負至重屛伏俟勘之蹤又添此罪尤何以容措伏況逖在鄕里今始短章自列此亦臣之罪也伏乞聖明亟降威罰以存國體以安賤分不勝幸甚臣無任云云答曰省疏具悉卿懇過矣卿須安心仍傳曰令地方官傳諭
정조 21년
丁巳十一月初三日辰時上御重熙堂都承旨入侍時行都承旨徐邁修假注書呂東植記注官金良倜記事官承膺祚以次進伏訖上命書傳敎曰戶房承旨入侍賤臣承命出傳同副承旨金達淳進伏上命書傳敎曰明日眞殿展拜後由逌瞻門展拜景慕宮該房知悉邁修曰吏曹日課頒賜單子中奉朝賀李命植漏書來呈至於啓下之境臣之矇然捧入不勝惶恐而莫重入啓文字有此錯誤事甚未安原單子使之付標以入而當該堂上不可無警推考何如上曰依爲之出擧條上曰單子中吏兵曹見漏者爲幾人使之錄入可也命退承史以次退出
정조 21년
丁巳十一月初三日午時上御重熙堂軍士房承旨右副承旨入侍時左副承旨李海愚右副承旨成鼎鎭假注書尹命烈記注官金良倜記事官承膺祚以次進伏訖上命書傳敎曰兵曹判書許遞前望單子入之待下批傳授命召又命書傳敎曰今聞明日閣班卿不入來云卿何若是也雖萬番若是予有一副所執不惟不撓於李泰賢而已知予意者卿卿爲首相明日冬至候班欲爲在家乎此意卽令入侍史官傳諭于左議政命退承史以次退出
정조 21년
行都承旨徐邁修坐行左承旨李晩秀坐行右承旨洪仁浩坐左副承旨李海愚坐右副承旨成鼎鎭坐直同副承旨金達淳坐直注書二員未差假注書呂東植仕尹命烈仕直事變假注書宋應圭仕
정조 21년
大殿王大妃殿惠慶宮中宮殿內閣政院玉堂朝廷二品以上六曹堂上奉朝賀宗親儀賓冬至單子問安答曰知道元子宮內閣政院玉堂冬至單子問安答曰知悉大駕詣景慕宮入齋室後內閣政院玉堂藥房口傳問安答曰知道展拜罷後內閣政院玉堂藥房口傳問安答曰知道還宮後內閣政院玉堂藥房口傳問安答曰知道
정조 21년
李海愚啓曰大司憲李城輔執義申禹相掌令吳翰源在外一員未差持平洪秉臣沈達漢呈辭監察茶時之意敢啓傳曰知道
정조 21년
洪仁浩啓曰明日毓祥宮酌獻禮齋戒再明日動駕相値視事頉稟之意敢啓傳曰知道
정조 21년
李晩秀啓曰御營廳將官來言今日本廳軍兵日次私習云矣敢啓傳曰知道
정조 21년
李晩秀啓曰禁衛營將官來言今日本營軍兵日次私習云矣敢啓傳曰知道
정조 21년
傳于李晩秀曰侍衛軍兵毛具
정조 21년
成鼎鎭啓曰臣敬奉聖敎馳往傳諭于左議政蔡濟恭所住處則大臣今方簉朝臣亦隨入之意敢啓傳曰入來後入侍
정조 21년
洪仁浩啓曰領府事洪樂性左議政蔡濟恭領敦寧金履素右議政李秉模率禮堂來詣請對矣傳曰入侍
정조 21년
洪仁浩以禮曹言啓曰今十一月初四日冬至朝賀諸道所封箋文中雲山郡守張夢說雖非應封官以別軍職封箋一體看審捧入之意敢啓傳曰知道
정조 21년
丁巳十一月初四日午時上詣景慕宮展拜入侍時行都承旨徐邁修行左承旨李晩秀行右承旨洪仁浩左副承旨李海愚右副承旨成鼎鎭同副承旨金達淳假注書呂東植尹命烈記事官承膺祚記事官吳泰曾一提學鄭民始二提學沈煥之檢校待敎沈象奎李存秀以次侍立上具翼善冠衮龍袍乘輿出永淸門由明政門出弘化門駐輿命書傳敎曰卿今日入來云入侍事遣史官傳諭于領府事卿來到朝房而不爲入來待卿入來然後內閣冬至問候進箋當爲之諸大臣引接亦待卿入來然後爲之而聞卿來到近處爲接卿面今又駐轎於正門之外待卿入來此意知悉事遣史官傳諭于左議政卿等亦欲引接而待左相造朝入侍事亦令史官傳諭于領敦寧右相又命書傳敎曰駐轎旣久雖踰午過申見卿簉朝當進發此雖出於敦勉之意在卿道理若是邁邁者果合於道理乎否乎更令承宣傳諭此意于左議政以至今駐駕之意亦爲傳之又命書傳敎曰尙今駐轎於闕門者敬禮自敬禮國體自國體卿若意到於此豈待予言之諄諄更遣承旨傳諭于左相晩秀曰偕來何承旨進去乎上曰右副承旨進去少頃鼎鎭與左議政蔡濟恭偕入進伏濟恭曰寒朝勞動聖體若何上曰一樣矣上曰在卿道理卽當入來而何其逡巡之太過也濟恭曰以臣蟣蝨之賤誠不知何以得此而以臣之故路次之駐輦許久尤萬萬惶悚矣上曰今此駐轎奚但爲勉出卿而已欲矯近來不率敎之弊俗矣大凡彈評之來每起於有隙可乘而今予於卿尙用何如則人言之如此誠莫曉也抑亦君綱不張之致惟予之咎也濟恭曰此莫非臣罪矣適又賤疾添劇無望運動矣夜來少有減勢獲觀耿光此亦聖恩攸曁上曰展拜未及爲之故姑未長語還宮後卽當召接矣命書駕前下敎曰還宮門路以永淸門爲之入逌瞻門詣神門外降輿步詣就板位行再拜禮訖仍詣廟內奉審還御齋殿少頃出齋殿門乘輿出逌瞻門入弘化門由明政門入永淸門還內諸臣以次退出
정조 21년
丁巳十一月初四日午時上御便殿左承旨時原任大臣率禮堂請對入侍時行左承旨李晩秀假注書尹命烈記事官承膺祚記事官吳泰曾左議政蔡濟恭領敦寧金履素右議政李秉模禮曹判書李時秀參判尹得孚參議李鼎德一提學鄭民始二提學沈煥之原任直提學徐浩修金載瓚徐龍輔鄭大容原任直閣金勉柱南公轍金祖淳檢校待敎沈象奎李存秀以次進伏訖濟恭等曰閟宮展拜仍卽回鑾早朝侵寒聖體若何上曰一樣矣濟恭等曰王大妃殿氣候何如上曰一樣矣濟恭等曰惠慶宮氣候何如上曰一樣矣濟恭曰今日亞歲也元子宮封冊之禮惟竢今日之仰請此實宗社億萬年無疆之基殿下何待臣等之請而臣等之請卽億兆民情之所同也履素曰再昨年陳此請而旣未蒙兪昨年陳此請而又未準許遲待今日亦云晩矣臣等每承下敎豈不仰認惜福之聖意而今年有若指期而待相率仰陳遵國家之典禮諒臣民之顒望亟賜允許不勝祈祝之至秉模曰此是八域臣民所指日顒企者其禮則莫大之禮而其事則應行之事也今當一陽初生萬品維新之辰臣等相率登對別無可以費辭仰陳惟竢成命之卽下矣時秀曰今日卽南至吉日也聞臣等之入來陳請擧國臣民以至婦孺吏隷莫不欣欣相告翹首祈祝臣是禮堂惟願奉承兪音擧行盛禮矣民始等曰臣等之屈指待今日者久矣亟擧盛典以答群情不容一日緩矣上曰昨年南至已悉諭予意卿等必已體認矣俄者領敦以惜福爲言而予意非爲此也大抵元子定號之日卽國本已定之時而元子之名號甚大曰天子之元子曰雖小元子未必如世子之號故從古豫建之請在於定號不在於封冊封冊不過儀文間事宗社之屬托億兆之係望何待儀文之備而有所加損乎且欲法堯舜當法祖宗稽之我家故事列聖朝冊儲之禮隨時不同元無幾歲封冊之著爲常例雖以耳目所覩記言之肅廟冊禮在於七歲予之封冊在於八歲國朝已行之禮可見愈晩愈好顧予否德治不徯志而若言其命哲命吉之本則實在於封冊之遲此莫非先大王止慈之恩今玆冊禮之更待一二年豈非繼述之一端乎大易之義潛龍勿用之時久然後方有飛龍在天之象周家八百之業雖稱發揚蹈厲而夫子之語武樂亦不越乎遲遲又久予方以遲久二字爲億萬年祈永之本此皆昨冬已諭於卿等者矣濟恭曰元子定號之日卽國本已定之時誠如聖敎臣等亦豈不知聖意所在夫殿下之心卽臣等之心臣等之心卽億兆之心此非說去說來上下爭難之事而國朝典章旣定元子之號則封冊之禮卽次第事也所以人情之顒望必在於封冊況我慈殿慈宮欣祝嘉悅之心尤當有倍於封冊以前則以殿下先意承志之孝豈不思盛典之亟擧乎上曰予則猶以典禮之所在輿情之所同日前仰稟殿宮則以更待數年爲敎慈念之深遠可以仰認新曆纔獻今日便是新年殿宮寶齡又添一籌予心一倍慶祝予之前後所諭於卿等者非予意也乃仰體慈意也濟恭曰殿宮此敎寔出於積慶養福靡不用極之盛意臣不勝欽仰而第伏念封冊之後儀章煥新僚屬咸備睿度之自持睿學之成就亦豈不大有補益乎上曰卿言固好矣而若以應行之禮按例行之則入學封冊嘉禮將逐年爲之儀文太涉張大年年稱慶不如合擧一年故乙卯之慶亦合六慶此予所以必欲遲待也至於入學則非設都監之事且天子之元子嫡子八歲入學卽三代古禮本不係於冠禮封冊之先後昨年卿等之陳請旣命先設講學廳置師傅諭善等官今日卿等又以未準請爲鬱則待明年先擧入學之禮儘好而但有一事不能無咨且于中者夫拜先聖大禮也拜宗廟亦大禮也謁聖之先於廟見未知禮意之何如成周之制祀天於南郊以后稷配祀上帝於明堂以文王配所謂尊尊而親親也事天則一也而后稷之於文王其所致隆自有先後之殊我國無郊祀予於太廟如南郊之禮於景慕宮如明堂之禮然則入學雖曰尊聖而尊天而後尊祖尊祖而後尊聖賈誼保傅傳亦言太子生三歲見於南郊至於過闕則下過廟則趨皆在於敎以三善之前賈誼雖非傳道之儒而漢興之初古禮可徵以此論之則廟見前謁聖恐難輕議又欲先行廟見則當用拜廟之服而封冊前將不得備七章之儀此亦大有關於典章於古有何可據之禮乎濟恭曰此是王朝莫重莫大之典禮以臣等謏聞昧識無以仰對而拜聖之不當先於拜廟廟見之當備七章聖敎至當矣上曰世孫服色則用衮袍龍文則矩龍而元子服色則元無法服制度之可以遵用者儀章品式各有精義有不可以臆見裁定矣履素曰今日仰請庶幾卽蒙兪音矣又承昨年下敎顒祝之餘下情誠萬萬抑鬱矣至於入學拜廟之先後以臣昧禮何敢仰對乎秉模曰臣則以爲入學之禮未必不可先擧九經之義尊賢先於親親謁聖者所以尊師也尊師卽尊賢也尊賢然後方學得尊祖敬天之道此所以三代之禮最重入學也濟恭曰擧國延頸之沈莫不以今日爲期臣等今承下敎唯唯而退則顒企之群情毋以齊曉矣上曰此是邦家莫大之慶禮今年固好明年亦好又明年亦好卿等之齊聲陳請亦好予之必欲遲待亦好此事惟有好一字卿等好爲入來好爲退待亦好矣上曰入學事更當深量下敎而至於僚屬咸備之言左相所奏最好講學輔導之責專在師傅諭善而師傅及右諭善不爲上來左諭善年老難於獨賢且顔面已熟漸少嚴憚之意閣臣中南公轍卽予師傅之子也李晩秀亦以故相爲予最初講官之故使之隨入講席而此則與僚屬有異今若勿拘文蔭極擇有學識文行者增置僚屬進接講習之際多生面之人則警飭資益之方必勝於近密軟熟之臣且元孫之置師傅亦自予始官無常制惟求其人古自太子友東宮僚屬之稱今若勿拘員數略倣春桂坊之例則爲是職者不過如衛司之擇擬與林下旌招有異必無難進之義擧有與榮之心豈不兩便而俱好乎第其官名之如何爲稱卿等退而博考經傳後筵更稟可也濟恭曰領府事洪樂性同簉朝班而俄於閤外猝發眩氣不得登筵矣上曰簉班何間於登筵早退之意史官傳諭可也命退諸臣以次退出
정조 21년
行都承旨徐邁修齋宿行左承旨李晩秀內閣齋宿行右承旨洪仁浩齋直左副承旨李海愚齋宿右副承旨成鼎鎭齋宿同副承旨金達淳齋直注書二員未差假注書呂東植齋宿尹命烈齋直事變段注書宋應圭仕
정조 21년
藥房提調趙宗鉉副提調徐邁修啓曰伏未審日間聖體若何寢睡水剌之節何如臣等率詣御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 21년
徐邁修啓曰明日大駕詣毓祥宮入齋室後王大妃殿惠慶宮問安何承旨進去乎敢稟傳曰右副承旨進去
정조 21년
李晩秀啓曰備邊司郞廳來言今日賓廳日次而毓祥宮酌獻禮齋戒相値不得來會云矣敢啓傳曰知道
정조 21년
李晩秀以都摠府言啓曰今日入直內三廳武兼禁軍及軍兵等當爲中日習射而毓祥宮酌獻禮齋戒相値不得爲之之意敢啓傳曰知道
정조 21년
藝文提學前望單子入之洪良浩落點
정조 21년
洪仁浩啓曰明日毓祥宮酌獻禮祭文當爲製進藝文提學洪良浩卽爲牌招何如傳曰弘文提學牌招
정조 21년
李海愚啓曰東西班曾經二品以上實職人員例入於頒曆單子而今番兵曹單子修啓時老病在外者謂無擧案而不爲書入雖是襲謬不可無警當該堂上推考何如傳曰聞是入直堂上所爲云遞差可也
정조 21년
成鼎鎭啓曰御覽官案事體何等審愼修正堂上姓名錄入曾有定式而前吏曹判書閔鍾顯在任時所修官案旣多錯誤亦不錄入姓名事體所在極爲未安從重推考何如傳曰允
정조 21년
傳于洪仁浩曰藝文提學許遞前望單子入之待下批牌招察任
정조 21년
藝文提學前望單子入之金載瓚落點
정조 21년
傳于李晩秀曰兵曹堂上未差之代令該曺口傳差出
정조 21년
吏曹口傳政事以崔光泰爲兵曹參知
정조 21년
傳于李晩秀曰奉常寺久任郞廳入侍
정조 21년
傳于李晩秀曰明日出宮門路以協陽門爲之
정조 21년
金達淳啓曰再昨夜兵曹判書李祖源處飭敎分書三張下本院而司謁互換來傳臣等錯誤謄頒臣等惶恐待罪而莫重傳命有此做錯揆以事體萬萬駭然原傳敎今方釐正頒布而當該司謁令攸司從重科治何如傳曰司謁嚴治爾等爲先推考傳敎改書出可也
정조 21년
李海愚以備邊司言啓曰仁同府使崔顯重上疏批旨內卽令廟堂今日內逐條回啓事命下矣取見其疏本則其一軍政觀於每式帳籍號曰四千一百餘戶而此皆襲謬而虛增也前後流亡殆過千戶而査之又査以得補失猶不滿三千七百餘戶除其雜頉官得以民使身役者實不過千戶然而軍額之數統而計之幾至四千名之多民戶軍摠已不相當大抵軍丁之日縮專由籍法之不明逃軍避役之類自其所居地方官逐式按籍某邑某役別爲一案文移該邑互相勘準如有漏案之類不許公文而圖頉俾卽隨居簽丁著爲令式邑邑皆然則均有所得而奸民亦莫售其蝙蝠之計矣其一田政本邑素以偏小中經洛江壬子大潦便成一番滄桑庚子量以後鉤梯莫辨吏緣爲奸民與分利東田之卜混出於西田又其量後原田雖陳亦徵嶺俗善爲反畓遇旱全棄法無給災此蓋量久之爲弊改量之需本出於民則雖非災歲之所可議到而民國之計莫急於此矣其一糴政本邑分留實摠雖曰二萬九千九百餘石而半是虛留其中吏奴逋爲八千三百九十餘石民反爲二千二百五十餘石流來指徵無處者又爲一千一百餘石許多數爻收殺無望惟有他邑限年之已例而已誠使限以幾年排定分數寬其程課俾各盡力則可以稍得整頓矣若其指徵無處者旣無年限之可論則白減與虛錄俱非邑倅所敢請誠莫知爲計也本邑凡係大小公下皆出於民斂故曾在六七十年前從民願每年每戶各收牟一斗租二斗名之曰民役庫應一年公下行之已久公下轉加每年加下輒爲三百餘石而先貸倉穀已成邑例而連因歉荒流作虛留者今爲一千九百餘石旣無他條拮据而不得不徵民則此亦一體限年或爲一道也其一本府災民之倖望在於軍布結錢之退待麥後而此非一守臣所敢唐突煩請者則一邊賑飢一邊督納未敢知此時民心將如何鎭安事也其一架山餉還之弊有不可毛擧而捧糴每在冬月嶺峻氷滑馬牛太半跌傷天寒雪積男女不勝負戴豐年猶然況於飢荒之民乎纔因道請雖幸三分二捧留平倉群情則猶以甲寅之全數捧留爲望而臣於此竊有愚見本府天生山城忠翼公郭再佑本集有曰脫有緩急定爲必守之地本府軍餉許捧於本府山城此實慮遠蘇弊之兩得其宜而仁民之願久矣其穀都數不過爲千六百石永爲定式使本府山城兼作架山之外援事也其一本府所在統營還穀中每年三四百石隨其所劃船運以納而其斛無量其米極精使民改舂白徵其縮者不幾近於厲民乎今若依各衙門耗條作錢例定式則可救此弊又況來春接濟所恃者惟營門之移粟庫中之穀又何可奪送飢民口吻中物耶明春則本邑當納之數姑許停免移劃於三道中稍實沿邑事也逃避軍丁之逐式按籍互相勘準事各邑軍丁之移居他邑者文移時居邑收布自是通行之例而必有舊居邑帳籍然後始許收徵亦是通行之例則今此所請卽是修明此例而已以軍額言之則雖或此得彼失通兩境論之則自可得足補失無論時居官舊居官照此爲法不煩成案自可互驗另飭各邑申飭舊式之意分付道臣田畓改量事雖非災歲之所可遽議悉心査陳頉此充彼則民之受利與改量無異此則使之營邑相議期有實效民反吏逋及民役庫虛留條限年排定事前後各邑之此等現發非一非再而許以限年之後仍復退年便作空言者亦多有之此非但穀簿耗縮之爲可悶其爲壞損法紀有不可言至於民役庫加下先貸云云尤極可駭旣已登聞之後決難置之竝與民反吏逋前後犯科之守令令該道査出現告仍令該府照法嚴勘其所矯救之道亦爲論理狀聞後稟處軍布結錢退待麥秋事災邑民情孰不願退而本道災形無論三等邑若其被災處彼此無間或退或否非所可論置之架山餉還之移捧天生山城事山城民之生理專係餉穀之多少故前此天生山城之願峙餉穀非不久矣而兩山城設置各有所據千餘石穀物雖曰無多不可以一守令之論遽然許施亦令道臣狀聞後稟處本府所在統營還穀永爲作錢及姑免明春輸納事統還輸納實爲各邑切痼之弊而永爲作錢雖似有掣礙之端似此災年以錢收納必爲一分紓力之道令道臣帥臣往復相議俾有少變通少益之效今年若許代錢則明春之以穀輸納自在勿論而外此尤甚邑統穀所在處亦必有似此民情便宜從事毋失其時擧行後形止一體狀聞之意分付何如傳曰允籍法雖曰蕩然虛戶過四之一云者旣聞之後何可仍置乎前式磨勘守令問名拿處至於去來之勘準此固五家統之美制而籍法不嚴只欲管束必有擾民之端令道臣知此意從長修明期有實效結錢加徵之弊意謂嶺歇於湖至登於守宰之章言念嶺民豈不切可矜昨見錦伯狀本欲飭完伯之袖手噤口此弊又聞於嶺南此邑如此則道內他邑可知其弊均莫曰上不知中不知之瑣務微事以今民窮財竭之時惟正外民瘼一任其歲加月增者豈成說乎先從該邑釐正仍及他邑而以其釐弊形止擧槪狀閳俾知重民事之意軍布結錢事該邑在尤甚秩其中難捧之類拔例退限雖近於見牛亦不至難從分付道臣與邑倅相議闊狹城餉事鎭長定式之方雖許狀聞稟處今年許施無所不可以此分付道臣此外諸條擧行之後這卽狀聞無或過限事嚴飭爲小民不憚其徹漏酬應有此秉燭呼批爲道臣者亦何敢暇豫便逸不思對揚之道乎
정조 21년
丁巳十一月初五日辰時上御重熙堂同副承旨入侍時同副承旨金達淳假注書呂東植記事官承膺祚吳泰曾以次進伏訖上曰左副承旨入侍出榻敎賤臣承命出傳左副承旨李海愚進伏上曰留院公事中仁同府使上疏持入可也賤臣承命出持入上疏命退承史以次退出
정조 21년
丁巳十一月初五日午時上御重熙堂禮房承旨入侍時行右承旨洪仁浩假注書尹命烈記事官承膺祚記事官吳泰曾奉常寺久任郞廳李東植以次進伏訖上命書榻敎曰王大妃殿進御蔘橘茶五貼製入上敎東植曰近來本寺凡百果定規模亦有實效否果品亦皆精備乎至於今番則尤爲無頉雖有一二稍遜處而亦不必區別故竝以米斗施賞矣上曰園所享需旣有自本府進排之敎能無貢人之弊乎東植曰在貢人雖不無些少利害而何可以此爲拘乎上曰退與提調相議使於後日登對時稟處可也仍命書榻敎曰冬祭享各處熟手令該曹米斗分給仍命退諸臣以次退出
정조 21년
行都承旨徐邁修坐行左承旨李晩秀坐行右承旨洪仁浩坐左副承旨李海愚坐直右副承旨成鼎鎭坐直同副承旨金達淳坐注書二員未差假注書呂東植仕直尹命烈仕事變假注書宋應圭仕
정조 21년
香室毓祥宮酌獻禮受押單子啓親押
정조 21년
傳于徐邁修曰承旨房仍左承旨爲禮房左副承旨爲軍士房
정조 21년
以忠淸監司韓用和狀啓洪州牧監營納雜物引用委折査實馳啓事判付內啓下備邊司爲旀巡營之春秋卜定雖曰營穀會減徵貴徵賤之時許多不足之數或出於結或出於吏結固民也吏亦民耳爲道臣者當其年例卜定猶且存心愛物嚬蹙鄭重寧忍引等而更添一瘼乎故相之遞任還朝也欲從此弊痛加釐正而未果今固洪州前牧使之筵奏使之發關査問則道啓結語何其太歇後太闊略也近來民憂國計擔却久矣然而道伯按其道猶可謂近於民而爲道伯爲此狀啓者此其意果在於修擧乎否乎爲自奉乎爲民乎大抵洪州如此則五十二州可從而知是去乙只擧已現發之洪州一邑草草塞責未知洪州以外所謂營卜定擧皆價相當而弊不存乎斷斷無是理則藩臣不體朝令本意有若越視然者其罪何居譴罷之典猶屬末勘而此時迎送亦關民弊乙仍于姑不嚴處爲先緘辭從重推考下司憲府施行爲旀引等道臣待査啓出場自本司分等勘罪之意草記爲旀卿等出意見更爲關問使之逐邑査實以其爲弊之端釐弊之方一一擧槪撮要使之從後狀聞爲旀引等與別卜定嚴立科條著爲令式如有犯者直施以制書有違之律事載之禁府刑曹受敎爲旀爲弊釐弊萬有一不能詳察而另救反致祛弊生弊民邑不受實惠營屬便歸凋殘則竝與前罪難免別般重繩亦令知警惕念將功贖愆之意一體嚴飭分付爲良如敎
정조 21년
丁巳十一月初六日辰時上詣毓祥宮擧動入侍時行都承旨徐邁修行左承旨李晩秀行右承旨洪仁浩左副承旨李海愚右副承旨成鼎鎭同副承旨金達淳假注書呂東植尹命烈記事官承膺祚記事官吳泰曾一提學鄭民始二提學沈煥之檢校待敎沈象奎李存秀以次隨駕上具翼善冠衮龍袍乘輿出協陽門降輿乘輦出肅章門由進善門出敦化門至宮大門外降輦所降輦乘輿詣齋殿門外降輿御齋殿親押命書榻敎曰毓祥宮酌獻禮後仍詣奉安閣次詣延祜宮展拜次詣宣禧宮展拜仍詣彰義宮藏譜閣展拜仍詣懿昭廟展拜百官行禮竝依例爲之仍詣板位行再拜禮詣神位前三上香執酌獻酌復詣板位行再拜禮訖仍詣奉安閣就板位行四拜禮訖入殿內奉審訖詣延祜宮就板位行再拜禮禮畢仍乘輿出宮門到新橋命撤把守駐輦上曰祗迎人入侍宗廟令金履禮童蒙敎官金直行康陵參奉南復來前中軍李顯昌前武兼閔洸進前以次各奏職姓名童子八人進前各賜紙筆上曰此里儒生待令乎海愚曰姑未待令矣上曰每於此洞駕過之時已有召見爾等之敎矣今春未果今則時値日寒登臨心臺雖未爲之而躡此臺而招爾等非爲登覽也有意在焉爾等想亦知之矣此後則毋待招集須各來待可也命書傳敎曰每當輦路之過此里也召見里中子弟者記昔聖諭中視同豐沛也今日因日寒雖未果焉否則必登躡心臺舊址而還者卽亦體昔日祠屋隣比之孝思也對里中子弟亦已說此群童則分與筆枝紙幅而其中有判書權爀家孫兒矣重臣權尙游權爀兩世冢宰受倚毗之眷何如而其家近無仕宦之人書此而聞之且有承傳云而尙未得爲者尤豈非欠事其家如有年滿者今日內口傳錄用事分付年前一番述事而近久不問延秋門契父老之曾蒙先朝賜米之人者今或有之乎亦令京兆訪問以聞事一體分付詣宣禧宮大門內降輿詣板位行再拜禮禮畢仍御齋殿少頃乘輿出宮門降輿乘輦詣彰義宮至宮大門外降輦所降輦乘輿入宮門降輿步詣板位行四拜禮仍詣殿內奉審訖仍詣懿昭廟就板位行再拜禮禮畢仍御齋殿乘輿出宮大門降與乘輦入敦化門由進善門肅章門至協陽門外降輦乘輿還內諸臣以次退出
정조 21년
行都承旨徐邁修病行左承旨李晩秀坐行右承旨洪仁浩坐直左副承旨李海愚坐右副承旨成鼎鎭坐同副承旨金達淳坐直注書二員未差假注書呂東植仕尹命烈仕直事變假注書宋應圭仕
정조 21년
李海愚啓曰來十一日朝參日次矣敢稟傳曰停
정조 21년
李海愚啓曰禁衛營將官來言今日本營軍兵日次私習云矣敢啓傳曰知道
정조 21년
以司諫宋翼孝正言李東萬李垿持平洪秉臣牌不進罷職傳旨傳于洪仁浩曰只推
정조 21년
洪仁浩啓曰持平洪秉臣旣有只推之命一體牌招何如傳曰允
정조 21년
洪仁浩啓曰大司憲李城輔執義申禹相掌令吳翰源在外持平洪秉臣牌不進沈達漢陳疏入啓掌令一員未差監察茶時之意敢啓傳曰知道
정조 21년
洪仁浩啓曰忠淸監司韓用和緘辭傳旨當爲承受而大司憲李城輔執義申禹相堂令吳翰源在外持平洪秉臣牌不進沈達漢陳疏入啓掌令一員未差未差之代政官牌招開政差出待下批仍卽牌招何如傳曰然則諫臺牌招承受而兩司未肅拜人許遞政官待開門牌招開政差出
정조 21년
洪仁浩啓曰忠淸監司韓用和緘辭傳旨當爲承受持平沈達漢疏批已下卽爲牌招何如傳曰允
정조 21년
金達淳以漢城府言啓曰傳曰每當輦路之過此里也召見里中子弟者記昔聖諭中視同豐沛也今日因日寒雖未果焉否則必登躡心臺舊址而還者卽亦體昔日祠屋隣比之孝思也對里中子弟亦已說此群童則分與筆枝紙幅而其中有判書權爀家孫兒矣重臣權尙游權爀兩世冢宰受倚毗之眷何如而其家近無仕宦之人書此而聞之且有承傳云而尙未得爲者尤豈非欠事其家如有年滿者今日內口傳錄用事分付年前一番述事而近久不問延秋門契父老之曾蒙先朝賜米之人者今或有之乎亦令京兆訪問以聞事一體分付事命下矣謹將傳敎發遣部官逐戶訪採則本契父老之曾蒙先朝賜米之人者果無時存而其中二人甲午年動駕時以宮底居生特蒙別賜米之恩故修別單以入之意敢啓傳曰知道同知朴聖輝年七十四其時年爲五十將仕郞鄭再復年六十三其時年爲二十九雖非入於父老賜米中而旣云居在宮底別有恩典則不可仍置況今皆踰六七十令惠堂知悉七十人給米五斗六十人給米三斗可也
정조 21년
李海愚以壯勇營言啓曰本營牙兵等私獵於東郊矣沙阿里近處小豹一頭捉得封進而捉虎軍姓名別單書入之意敢啓傳曰知道
정조 21년
洪仁浩以刑曹言啓曰西部西江坊倉前里居孔有得白活內其四寸兄孔奉得被打於兪希聃金春光等處當下致命云故依例行檢矣取考初覆檢狀則實因相左疑惑多端其在嚴獄體重人命之道不可遽議償命依法典發遣本曹郞廳三檢擧行之意敢啓傳曰知道
정조 21년
刑曹啓目擊錚罪人金玉鉉取招云云所供如此上裁何如判付啓令道臣詳査狀聞後稟處爲良如敎
정조 21년
刑曹啓目粘連咸陽郡守宋煥章沙斤察訪金樂祖等緘辭推考罪杖八十收贖竝只公罪施行何如判付啓依允爲旀功減一等爲良如敎
정조 21년
以全羅監司李得臣啓本光陽前縣監韓師鎭勒買奴婢委折更査未得加現査官待畢捧糴捧現告登聞事傳于洪仁浩曰豈其更査後加現則或恐前査之歇後爲罪有此全謄前啓上送乎道伯則出自卿班寧或爲此不似之擧乎必是査官等苟免罪過之計豈不萬萬駭然此狀啓還下送又以更無加現登聞則先從當該査官等當別般嚴處該房以此意題送書目